ב"ה

**שלום ואמת**

דברי שלום ואמת. כך נקראים דברי אגרת הפורים השנית. ובאמת יש הרבה משני הדברים בפורים. שלום, או כפי שאני רוצה לקרוא לכך – אהבה, הוא עניין גדול במצוות פורים. אין חג יותר מחבר בתוך עם ישראל – משלוח מנות, מתנות לאביונים, וחוסר השפיטה הנדרש כדי להכיל את הטירוף. עצם מרכזיותו של משתה במצוות פורים, וחוסר הסדר שהוא לרוב מקור המתח בעולם, ומעל הכל דיבורו של מרדכי לכל זרעו – הכל מצביע על הרגשת השלום אליו מכוון היום.

ומתחת לפני השטח, מאחורי המסכות והתחפושות, בלב הטוב שהמלך חווה ומצווה ביין, ישנה נקודת אמת עמוקה. הסוד שיוצא כשנכנס היין, ה'נהפוך הוא' שהוא האמת האמיתית, ובפנים בתוך הכל נקודה של שמחה בעצם הימצאות ה' שמולידה כיוון ותורה, ודרך. זאת אמת – לא ישרה ובוודאי שלא צפויה, ולעתים רבות גם לא נוחה. אך נזכור שגילוי אסתר התחיל בטוב לב המלך ביין שהאירה נקודה של חוסר שלמות בבריאה. כאשר המלכה אינה יכולה לבוא לפני המלך, כאשר ההעצמה והעצמאות מולידה ניתוק, שכדי לתקנה צריך עזות, כי המלכה חצופה והמלך לא נגיש והשלום המדומה ביניהם תלוי בויתור ולא בקבלה – האמת הזו לא קלה.

וכך גם אצלנו בפנים. האמת האמיתית בו יכול כל אחד ואחת להיות לפני המלך, בלי ויתור אך בביטול גמור, בתחפושת אך כמו שהאר"י קרא לזה –'בלי לבושים', בגילוי שקורה בחצר בית המלך הפנימית, היא אמת שדורשת להשיל את מסכות הנוחות שלנו וללבוש מלכות. ובמלים פשוטות של המסורת שלנו – 'חייב איניש לבסומי בפוריא עד דלא ידע בין ברוך מרדכי לארור המן'. ההתבסמות, שמזכירה את הקטרת שאופפת את קדש הקדשים ביום כיפור והופכת חטאים להתקרבות של ריח הניחוח, היא הלא-ידע שמאיר את העולם. ובחיפוש (כידוע להתחפש זה בניין 'התפעל' – לחפש את עצמך) האמת הזו, שמאירה בכלל ישראל כמו אצל כל פרט, ביד הפשוטה של כל מי שרוצה, בשחרור הלב ביין ובעיקר באהבה, אפשר למצוא הרבה שלום בפנים.

בצורה מפתיעה, השלום של פורים הוא מאוד מפוזר ומפורד. אין חג אחר שבהגדרה מחלק את עם ישראל - הפרזים והמוקפים – לימים שונים של חג. המצוות מבליטות דווקא את הייחודיות של כל אחד ואחת שבוחרים לאיזה חברים לשלוח מנות, ובאיזה צורה המשתה ייראה, ואין אפילו דרישה למניין כדי לצאת בקריאת המגילה. כי בתוך המפוזר והמפורד ישנו עם אחד, וישנה אהבה בתוך הלב, העֵר גם כאשר ה'אני' ישנה ושיכורה. ה'לך כנוס את כל היהודים' הפך לעם ועם כלשונו, מדינה ומדינה ככתבה, איש ואיש כרצונו. ובזה השלום הוא יותר חזק, כי הוא אינו צריך ביטוי חיצוני מסויים, וצורה אחת.

כי ריבוי הגוונים שמתחילה את המגילה – הזהב והכסף, החור והכרפס, אותם צבעים וחומרים שמאירים את המשכן – הם ביטוי לשלל צבעיו של העולם שהינו כבוד מלכותו של המלך. ובכך, ביום אחד בשנה, עם ישראל מתלבש בשלל צבעיו וגווניו, ביופי ובדמיון, וביכולת שלנו להכיל, וכך מתגלה השלום. זאת אמת שמקיפה דברים שאינם נראים כה אמיתיים, והיא מתכתבת עם יום הכיפורים שיודע להלביש את כל החטאים בלבן. אך היום הזה כבר אין חטאים – ונהפוך הוא: עץ הדעת, החטא הקדמון שבפי חז"ל הוליד את המן, הפך לעץ שהוא נתלה עליו.

וכל הצבעים והשלום, כל הריבוי הגדול חוזר שוב לאמת אחת שאנו מחפשים ביום הזה. גילוי התורה של פורים שמסתתרת בתוך החיים, ובעיקר בתוך הלב שלנו, והאמת שהיא מכוונת אליו. ומי שמצא אותה יכול להרגיש את השמחה הגדולה של פורים. כל המציאות והחיים, הבריאה והסיפורים שבתוכה, וכל רגעי האמת שלנו בהם קולו של מרדכי מהדהד בעוצמה – "מי יודע אם לעת כזאת הגעת למלכות?" – כל אלה משקפים נקודה אחת שאנו כוספים אליו בפורים. לנקודה הזאת, נקודת הצדיק, אין מלים, ואי אפשר 'לדעת' אותה, אלא רק להתבסם ממנה. ואולי מתוך ימי הפורים האלה, שאין להם סוף, תתגלה המלכות בצורה שנוכל ללבוש אותה ולחיות בה חיים אמיתיים.

והאמת והשלום אהבו.

פורים שמח

שבת שלום

רז